Kedves Olvasó!

A következőkben szeretnék röviden bemutatkozni, megosztani Önnel néhány gondolatot magamról, leginkább személyes nézeteimről, közeli terveimről vagy épp távolabbi céljaimról, s nem utolsó sorban első saját könyvemről.

Zalaegerszegen születtem, 1991. február 28-án, jelenleg is Zalaegerszegen lakok – és dolgozok – szüleimmel, akik szintén itt dolgoznak helyben. Nálam három esztendővel idősebb bátyám az egyetem után nem sokkal Budapestre költözött, előbb egy független biztosítási alkusz cégnél, most banknál dolgozik.

Városomban jártam általános iskolába, majd szintén ugyanitt közgazdasági szakközépiskolában érettségiztem. Ezután a győri Széchenyi István Egyetem Deák Ferenc Állam- és Jogtudományi Karának Zalaegerszegre kihelyezett 2 éves felsőfokú szakképzésén Jogi asszisztensi szakmát szereztem. Középfokú angol nyelvvizsgám van, továbbá felsőfokú szintje is tervben van, illetve németet alapfokon kezdtem el tanulni. Mindig is érdekeltek a nyelvek, a latint pl. rendkívül érdekesnek találom, persze csak kíváncsiságból, amolyan hobbi szinten, műveltségi alapon. Olasz nyelvet viszont szívesen tanulnék a jövőben, amennyiben erre irányulóan valami miatt igény merülne fel. Már négy éve dolgozom adminisztrátorként a Zala Megyei Rendőr-főkapitányság Humánigazgatási Szolgálatán, közben pedig a Pannon Egyetem Georgikon Karának immár másodéves levelezős hallgatója volnék, Környezetgazdálkodási agrármérnök BSc szakon. Keszthely egyébként számomra szép és remek város, könnyen fellelhető az a bizonyos igazi egyetemi városi atmoszféra. Emellett pedig mégiscsak a Balaton-partról van szó… még levelezős létemre is már-már az én „második otthonomnak” érzem.

A zene fontos szerepet játszik nálam a mindennapok során (persze van, amikor inkább csendre vágyik az ember), így amikor csak tehetem, zenét hallgatok: szinte mindenegyes lényegesebb élet-mozzanatom margójára fel tudnám firkantani egy-egy zeneszám címét. Filmekről szólva pedig leginkább a tartalmas, elgondolkodtató sci-fi filmekért rajongok. Szívesen olvasok regényeket, meg végül is mindent, ami a kezem ügyébe kerül és érdekesnek ígérkezik.

Hobbim még a természetfotózás, valamint nagyon szeretek biciklizni és túrázni is: hazánknak számtalan kisebb-nagyobb magaslatán jártam már, illetve párszor Ausztriában is. Itthon is rengeteg szépséges látnivaló, természeti kincs található, amiről szinte nem is tudunk, de mégis van – ám ha nem vigyázunk, akkor előbb-utóbb kárba vész, mi magyarok pedig tudtunk nélkül megint csak szegényebbek leszünk. A Balaton-felvidék – a Tihanyi-félszigettel egyetemben – egyszerűen lenyűgöző, de a Kőszegi-hegység, a Pilis vagy éppen a Bükk is éppoly csodálatra méltó.

Egyébiránt, visszatekintve, sosem voltam az a kimondottan „könnyű eset”. Hogy Határ Győző találó szavait idézzem: „Rajongtam a járatlan utakért; érettük volt, hogy a járt utat következetesen elhagytam." Ennek persze mind negatív következménye, mind pozitív eredménye egyaránt megmutatkozott. De hát mit tegyek: vagyok, aki vagyok.

A jogi asszisztensi szakmával, hogy őszinte legyek, nem sokra mentem (így utólag nézve, legalábbis), mivel aztán nem tanultam tovább jogi vonalon (Győrben), illetve nem is sikerült elhelyezkednem az ügyészségen, a bíróságon vagy valamely ügyvédi irodánál. Az aktuális hazai, főként „vidéki” munkaügyi viszonylatokat tekintve ez szerintem egyáltalán nem meglepő, mivel sajnos a lehetőségek köre meglehetősen szerény. Nem kizárt, hogy emiatt bátyámhoz hasonlóan Zalaegerszegen (vagy Zala megyén) kívül találom meg a számításaimat a későbbiekben, azaz hogy előbb-utóbb én is a fővárosban (vagy esetleg éppen Keszthelyen és környékén) fogok majd kikötni. Egyébként a jelenlegi magyar jogrendszertől (politikát nem áll szándékomban belekeverni) már a rosszullét kerülget olykor, emiatt valószínűleg már nem is fogok/akarok ilyen pályára kerülni – habár, attól még lehet, hogy szívesen venném, ha mégis úgy adódna. De a világot talán más úton-módon is jobbá tehetem: ha az embert nem mindig áll módunkban megóvni (nem ritkán, még saját magától is), hát védjük meg a környezetét.

Eddigi tanulmányaimat tekintve, azt hiszem, egészen nyugodtan nevezhető amolyan „kényszer-pályának” egy agrármérnöki képzés. Mindvégig humán vonalat követett érdeklődésem, így számomra kissé nehéznek érződik kvázi az „átállás”, ugyanakkor ma már meglehetősen gyakori jelenséggé vált az efféle pályaelhagyás, tehát éppenséggel nem vagyok ezzel egyedül. Szóval „kényszer-pálya” ide vagy oda, a természet szeretete eleve adott, tehát miért is ne szerethetném meg folyamatában ezt az új pályát? Ralph Waldo Emerson szerint: "A dolgok, amelyek neked vannak szánva, feléd gravitálnak." Ezt alapul véve, könnyen lehet, hogy egyszer csak e szóban forgó új pálya akaratlanul is hivatássá érik bennem.

Célom többek között rávezetni embertársaimat a környezettudatos szemlélet egyre sürgetőbb fontosságára. Természeti értékeink nem csak hogy éppolyan komoly értékek, mint „eltárgyiasult” hétköznapjaink anyagi javai, hanem egyenesen jövőnk zálogai. Ha ezt végre valahára megértjük, gazdagabbak leszünk, mint eddig bármikor – mert ami a legfontosabb, hogy élni fogunk. Egészen pontosan nem is annyira a Föld szorul segítségre, hanem saját magunkat kell mentenünk a pusztulástól, mégpedig Földünk megóvása által. Bolygónk jelenleg – és egy jó ideig még biztosan, feltéve, hogy addigra e tarthatatlan ütemű „fejlődés” nem okozza vesztünk – az emberiség egyetlen, közös otthona, márpedig ha ez az otthon bármely okból élhetetlenné válik… nos, minden nehézség nélkül levonhatjuk a logikus következtetést a várható következményeket illetően. Sajnos a valóság az, hogy a Föld remekül megvan nélkülünk is (sőt!), ellenben ugyanez fordítva egyáltalán nem mondható el…

A Föld relatíve (emberi léptékkel mérve) hosszú története során számos jelentős mértékű kihalás követte egymást az emberek szándékos/járulékos környezetkárosítása (környezetre gyakorolt hatásai) nélkül is, utánuk új fajok számára nyílt meg a felemelkedés lehetősége, egyszer elképzelhető, hogy akár az ízeltlábúak törzse (rovarokkal az élen) „veszi át” tőlünk a stafétát, de ne akarjuk mindezt előbbre hozni a naptárban a kelleténél (gondolok itt pl. korunk „palackba zárt szellemére”, az atomenergiára, s nyilván annak is inkább a nem békés céllal „szabadjára engedett” formájára). A kihalásokon túlmenően jégkorszakok periodikussága is megmutatkozik: tekintve a jelenünkben aktuális – egyébként nem a legmegfelelőbb, kissé félreértelmezhető módon – „globális felmelegedésnek” becézett jelenséget, éghajlati anomáliákat, szélsőségeket, kiszámíthatatlanságot, stb. nagy valószínűséggel egy újabb jégkorszaknak nézünk elébe, tudniillik, mindenegyes jégkorszakot egy felmelegedési (interglaciális) időszak követ, illetve előz meg. Az utánunk jövő generációk örökségének, sorsának tehát – a felvázolt szomorú tények mellett – mi magunk is jócskán alakítói vagyunk: cselekedjünk hát közös felelősségünk tudatában!

Ugyancsak szeretném az alkotás minden formájának örömeit népszerűsíteni, valamint az olvasás értékét tudatosítani, terjeszteni – főleg korosztályom és a még fiatalabbak körében.

Körülbelül az általános iskola utolsó éveiben kezdtem leírni első próbálkozásaimat, viszont csak a középiskolás éveim kezdetén álltam neki ténylegesen, rendszeresnek mondható gyakorisággal verseket papírra vetni, majd érettségi után ez a gyakorlat lassacskán abbamaradt. Az utóbbi időkben íródott csekély számú műveim tekintetében elmondható, hogy manapság egyre inkább a haiku világa felé veszem az irányt.

Egy szerző életében a műveinek közönség elé tárását mindig nagy várakozás előzi meg: nyilvánvalóan társul némi aggodalom az izgalom mellé a majdani fogadtatást illetően, ugyanakkor ez szimplán egyfajta türelmetlen kíváncsiságnak is tekinthető, hiszen így vagy úgy, de sok befektetett idő és munka hozza meg várva-várt gyümölcsét.

Ezt a kiadást személy szerint az első igazán nagy lépésemnek tekintem egy olyan úton, amin mindig is járni szerettem volna. Megkezdett kis irodalmi „bolyongásom” talán egyszer majd könyvsorozat formáját fogja ölteni. Nem tudhatom, mit hoz a jövő, ám addig is bízom benne, hogy e verseskötet beváltja abbéli reményeimet, hogy Ön olvasóként teljes megelégedéssel forgatja majd lapjait, mégpedig a kellő lírai, illetve szellemi-lelki élményekkel gazdagodva és a még sokadik alkalommal való átolvasgatására kívánkozva.

Most pedig ezúton is szeretném megköszönni a rengeteg támogatást, ösztönzést, útmutatást, munkát és segítséget, valamint ajánlom könyvemet sok-sok szeretettel, barátsággal és tisztelettel, többek között Nekik:

Szeretett Családomnak:

Édesanyámnak, Édesapámnak, Bátyámnak,

Nagyszüleimnek, Keresztanyámnak, s minden közeli és távoli rokonomnak;

Kedves régi és új Barátaimnak:

Osztálytársaimnak, Szak- és Évfolyamtársaimnak, Munkatársaimnak,

s minden Ismerősömnek;

Kedves korábbi és új Tanáraimnak, Előadóknak, Ügyintézőknek;

Tisztelt Kiadómnak és a Nyomdának:

valamennyi alkalmazottjuknak, szakembereiknek,

akik végül is eme szellemi termék testet öltésében közreműködtek;

s természetesen Mindenkinek, akit esetleg kifelejtettem;

végül, de nem utolsó sorban – Önnek, kedves Olvasó!